P9_TA(2019)0029

Geneticky modifikovaná sója A2704-12 (ACS-GMØØ5-3)

Uznesenie Európskeho parlamentu z 10. októbra 2019 o návrhu vykonávacieho rozhodnutia Komisie, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú sóju A2704-12 (ACS-GMØØ5-3), sú z nej zložené alebo vyrobené (D062417/04 – 2019/2828(RSP))

(2021/C 202/04)

Európsky parlament,

— so zreteľom na návrh vykonávacieho rozhodnutia Komisie, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú sóju A2704-12 (ACS-GMØØ5-3), sú z nej zložené alebo vyrobené (D062417/04,

— so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1), a najmä na jeho článok 11 ods. 3 a článok 23 ods. 3,

— so zreteľom na hlasovanie Stáleho výboru pre potravinový reťazec a zdravie zvierat, ktorý je uvedený v článku 35 nariadenia (ES) č. 1829/2003, z 11. júna 2019, počas ktorého nebolo prijaté žiadne stanovisko, a na hlasovanie odvolacieho výboru z 12. júla 2019, počas ktorého opätovne nebolo prijaté žiadne stanovisko,

— so zreteľom na články 11 a 13 nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (2),

— so zreteľom na stanovisko prijaté Európskym úradom pre bezpečnosť potravín (ďalej len „EFSA“) 29. novembra 2018 a uverejnené 14. januára 2019 (3),

— so zreteľom na svoje predchádzajúce uznesenia, v ktorých namieta proti povoľovaniu geneticky modifikovaných organizmov (ďalej len „GMO“) (4),

— so zreteľom na návrh uznesenia Výboru pre životné prostredie, verejné zdravie a bezpečnosť potravín,

— so zreteľom na článok 112 ods. 2 a 3 rokovacieho poriadku,

A. keďže rozhodnutím Komisie 2008/730/ES (5) sa povoľuje uvádzať na trh potraviny a krmivá, ktoré obsahujú geneticky modifikovanú sóju A2704-12 (ďalej len „sója A2704-12“), sú z nej zložené alebo vyrobené; keďže rozsah pôsobnosti uvedeného povolenia sa vzťahuje aj na umiestňovanie na trh iných produktov, ako sú potraviny a krmivá, ktoré obsahujú geneticky modifikovanú sóju A2704-12 alebo sú z nej zložené, na účely rovnakého používania ako akákoľvek iná sója, s výnimkou pestovania;

B. keďže 29. augusta 2017 držiteľ povolenia Bayer CropScience AG predložil Komisii v súlade s článkami 11 a 23 nariadenia (ES) č. 1829/2003 žiadosť o obnovenie tohto povolenia (žiadosť o obnovenie);

C. keďže úrad EFSA prijal 29. novembra 2018 kladné stanovisko k obnoveniu povolenia, ktoré bolo uverejnené 14. januára 2019 (6);

D. keďže sója A2704-12 bola vyvinutá, aby poskytovala odolnosť voči herbicídom na báze glufozinátu amónneho; keďže odolnosť voči týmto herbicídom sa dosahuje exprimovaním bielkoviny PAT (fosfinotricin acetyl transferáza) (7);

Doplnkové herbicídy

E. keďže z viacerých štúdií vyplýva, že pestovanie geneticky modifikovaných (GM) plodín odolných voči herbicídom vedie k vyššiemu používaniu uvedených herbicídov (8); keďže sa preto musí predpokladať, že rastliny sóje A2704-12 budú vystavené vyšším, ako aj opakovaným dávkam glufosinátu, čo môže mať za následok väčšie množstvo rezíduí pri zbere;

F. keďže podľa posledného koordinovaného viacročného kontrolného programu Únie na roky 2020, 2021 a 2022 (9) členské štáty nie sú povinné v dovážanej sóji merať rezíduá glufozinátu; keďže nemožno vylúčiť, že sója A2704-12 alebo výrobky z nej v prípade potravín alebo krmív budú mať vyššie ako maximálne hladiny rezíduí MLR povolené v Únii, ktoré boli zavedené na zaručenie vysokej úrovne ochrany zdravia spotrebiteľov;

G. keďže glufozinát je klasifikovaný ako toxický pre reprodukciu (kategória 1B, Európska chemická agentúra), a teda sa naň vzťahujú kritériá vylúčenia stanovené v nariadení Európskeho parlamentu a Rady (ES) č. 1107/2009 (10); keďže platnosť povolenia glufozinátu na používanie v Únii sa skončila 31. júla 2018 (11);

H. keďže v geneticky modifikovaných rastlinách môže k spôsobu, akým rastliny metabolizujú doplnkové herbicídy, a k zloženiu, a teda aj toxicite produktov rozpadu (metabolitov), viesť samotná genetická modifikácia (12);

I. keďže posudzovanie rezíduí herbicídov a ich metabolitov v geneticky modifikovaných rastlinách je mimo pôsobnosti Panelu EFSA pre geneticky modifikované organizmy;

Pripomienky členských štátov

J. keďže členské štáty počas trojmesačného obdobia konzultácií predložili úradu EFSA mnohé kritické pripomienky (13); keďže najkritickejšie pripomienky sa týkajú nemožnosti riadne posúdiť riziká súvisiace s používaním sóje A2704-12 v potravinách a krmivách z dôvodu nedostatočného počtu a množstva štúdií v teréne, všeobecného nedostatku údajov o rezíduách glufosinátu a absencie akýchkoľvek štúdií chronickej alebo subchronickej toxicity; keďže viaceré členské štáty poznamenávajú, že plán monitorovania životného prostredia nie je ani v súlade so smernicou Európskeho parlamentu a Rady 2001/18/ES (14), ani s príslušnými usmerneniami, ani s usmernením EFSA o environmentálnom monitorovaní po uvedení na trh (2011); keďže viaceré členské štáty vyjadrujú znepokojenie nad vplyvom pestovania sóje A2704-12 na biodiverzitu a verejné zdravie v producentských a vyvážajúcich krajinách;

K. keďže nezávislá štúdia dospela k záveru, že posúdenie rizika zo strany EFSA nie je prijateľné v jeho súčasnej podobe (15), pretože neidentifikovalo medzery a neistoty v poznatkoch a nedostatočne posudzuje celkovú bezpečnosť a potenciálnu toxicitu sóje A2704-12; keďže v štúdii sa uvádza, že úrad EFSA neuznal zmeny, ku ktorým došlo počas 10-ročného obdobia od prvotného schválenia sóje A2704-12, pokiaľ ide o agronomické podmienky, za ktorých sa pestujú sójové bôby odolné voči herbicídom, napríklad rastúci počet problémov s burinami odolnými voči herbicídom, ktoré si vyžadujú čoraz väčšie množstvá herbicídov;

Dodržiavanie medzinárodných záväzkov Únie

L. keďže v nariadení (ES) č. 1829/2003 sa stanovuje, že GM potraviny alebo krmivá nesmú mať nepriaznivé účinky na ľudské zdravie, zdravie zvierat alebo životné prostredie a že Komisia pri príprave svojho rozhodnutia zohľadní všetky relevantné ustanovenia práva Únie a ostatné legitímne faktory týkajúce sa posudzovanej záležitosti; keďže tieto legitímne faktory by mali zahŕňať záväzky Únie v rámci cieľov OSN v oblasti udržateľného rozvoja, Parížskej dohody o zmene klímy a Dohovoru OSN o biologickej diverzite;

M. keďže nedávna správa osobitného spravodajcu OSN o práve na výživu zistila, že najmä v rozvojových krajinách majú nebezpečné pesticídy katastrofálny vplyv na zdravie a potenciálne môžu viesť k porušovaniu ľudských práv poľnohospodárov a poľnohospodárskych pracovníkov, komunít žijúcich v blízkosti poľnohospodárskej pôdy, pôvodných komunít a tehotných žien a detí (16); keďže podľa cieľa udržateľného rozvoja č. 3.9 sa má do roku 2030 podstatne znížiť počet úmrtí a ochorení spôsobených nebezpečnými chemikáliami a znečistením a kontamináciou ovzdušia, vody a pôdy (17);

N. keďže odlesňovanie je významnou príčinou poklesu biodiverzity; keďže emisie z využívania pôdy a zmeny vo využívaní pôdy, najmä z dôvodu odlesňovania, sú druhou najvýznamnejšou príčinou zmeny klímy po spaľovaní fosílnych palív (18); keďže Parížska dohoda a globálny strategický plán pre biodiverzitu na roky 2011 – 2020 vrátane cieľov v oblasti biodiverzity z Aiči prijatých v rámci CBD podporujú úsilie o udržateľné obhospodarovanie lesov, ich ochranu a obnovu (19);

O. keďže cieľ udržateľného rozvoja č. 15 zahŕňa cieľ zastaviť odlesňovanie do roku 2020 (20); keďže lesy zohrávajú multifunkčnú úlohu, ktorá podporuje dosiahnutie väčšiny cieľov udržateľného rozvoja (21);

P. keďže produkcia sóje je významnou hnacou silou odlesňovania v lesoch Amazónie, Cerrado a Gran Chaco v Južnej Amerike; Keďže 97 % a 100 % sóje pestovanej v Brazílii a Argentíne tvorí geneticky modifikovaná sója (22); keďže sója A2704-12 je povolená na pestovanie okrem iného v Brazílii a Argentíne (23);

Q. keďže Európska únia je druhým najväčším dovozcom sóje na svete a väčšina sóje dovezenej do Únie je určená na krmivo pre zvieratá; keďže v analýze Komisie sa zistilo, že sója je pre Úniu historicky najvyšším prispievateľom ku globálnemu odlesňovaniu a súvisiacim emisiám, pričom predstavuje takmer polovicu odlesňovania spôsobeného všetkými dovozmi do Únie (24);

R. keďže deväť geneticky modifikovaných odrôd sóje povolených na pestovanie v Brazílii je už povolených na dovoz ako potraviny a krmivá do Únie; keďže okrem toho sa očakáva povolenie na dovoz do Únie pre tri odrody geneticky modifikovanej sóje, ktorých pestovanie je povolené v Brazílii, vrátane sóje A2704-12 (25);

S. keďže v nedávnom celoúniovom prieskume sa zistilo, že takmer 90 % respondentov si myslí, že sú potrebné nové právne predpisy na zabezpečenie toho, aby výrobky predávané v Únii neprispievali ku globálnemu odlesňovaniu (26);

Nedemokratický proces

T. keďže Stály výbor pre potravinový reťazec a zdravie zvierat podľa článku 35 nariadenia (ES) č. 1829/2003 hlasovaním 11. júna 2019, a odvolávací výbor, ktorý sa konal 12. júla 2019, nevydali stanovisko, čo znamená, že kvalifikovaná väčšina členských štátov povolenie nepodporila;

U. keďže Komisia tak v dôvodovej správe legislatívneho návrhu predloženého 22. apríla 2015, ktorým sa mení nariadenie (ES) č. 1829/2003, pokiaľ ide o možnosť členských štátov obmedziť alebo zakázať používanie geneticky modifikovaných potravín a krmív na svojom území, ako aj v dôvodovej správe legislatívneho návrhu predloženého 14. februára 2017, ktorým sa mení nariadenie (EÚ) č. 182/2011, vyjadrila poľutovanie nad skutočnosťou, že od nadobudnutia účinnosti nariadenia (ES) č. 1829/2003 Komisia prijala rozhodnutia o povolení bez podpory stanoviska výboru členských štátov, a že vrátenie spisu Komisii na konečné rozhodnutie, ktoré by malo byť skutočne výnimkou z postupu ako celku, sa stalo normou pri rozhodovaní o povoľovaní geneticky modifikovaných potravín a krmív; keďže predseda Komisie niekoľkokrát odsúdil túto prax ako nedemokratickú (27);

V. keďže Európsky parlament vo svojom ôsmom volebnom období prijal uznesenia, v ktorých namietal proti uvádzaniu GMO na trh pre potraviny a krmivá (33 uznesení) a pestovaniu GMO v Únii (tri uznesenia); keďže neexistuje kvalifikovaná väčšina členských štátov v prospech povolenia ktoréhokoľvek z týchto GMO; keďže napriek vlastnému uznaniu demokratických nedostatkov, nedostatku podpory zo strany členských štátov a námietkam Európskeho parlamentu Komisia aj naďalej povoľuje GMO aj napriek tomu, že nemá takúto zákonnú povinnosť;

1. domnieva sa, že návrh vykonávacieho rozhodnutia Komisie prekračuje rámec vykonávacích právomocí, ktoré sú ustanovené v nariadení (ES) č. 1829/2003;

2. domnieva sa, že návrh vykonávacieho rozhodnutia Komisie nie je v súlade s právom Únie, pretože nie je zlučiteľný s cieľom nariadenia (ES) č. 1829/2003, ktorým je podľa všeobecných zásad uvedených v nariadení Európskeho parlamentu a Rady (ES) č. 178/2002 ( 28 ) poskytovať základ na zabezpečenie vysokej miery ochrany ľudského života a zdravia, zdravia a dobrých životných podmienok zvierat, životného prostredia a záujmov spotrebiteľov v súvislosti s geneticky modifikovanými potravinami a krmivami, a súčasne zabezpečovať efektívne fungovanie vnútorného trhu;

3. žiada Komisiu, aby stiahla svoj návrh vykonávacieho rozhodnutia;

4. opätovne potvrdzuje svoj záväzok napredovať v práci na návrhu Komisie, ktorým sa mení nariadenie (EÚ) č. 182/2011; vyzýva Radu, aby bezodkladne pokročila vo svojej práci na uvedenom návrhu Komisie;

5. vyzýva Komisiu, aby pozastavila všetky vykonávacie rozhodnutia týkajúce sa žiadostí o povolenie GMO, kým sa postup povoľovania neupraví tak, aby sa odstránili nedostatky súčasného postupu, ktorý sa ukázal ako nedostatočný;

6. vyzýva Komisiu, aby stiahla návrhy povolení GMO, ak Stály výbor pre potravinový reťazec a zdravie zvierat nevydá žiadne stanovisko, či už na účely pestovania, alebo na použitie v potravinách alebo krmivách;

7. vyzýva Komisiu, aby nepovolila žiadne geneticky modifikované rastliny odolné voči herbicídom bez úplného posúdenia rezíduí z postrekov doplnkovými herbicídmi, metabolitov a komerčných prípravkov, ktoré sa používajú v krajinách, kde sa rastliny pestujú;

8. vyzýva Komisiu, aby plne začlenila posúdenie rizika používania doplnkových herbicídov a ich rezíduí do posúdenia rizika geneticky modifikovaných rastlín odolných voči herbicídom, bez ohľadu na to, či je geneticky modifikovaná plodina určená na pestovanie v Únii alebo dovážaná ako potravina alebo krmivo;

9. vyzýva Komisiu, aby nepovolila dovoz žiadnych geneticky modifikovaných rastlín na použitie v potravinách alebo krmivách, u ktorých bola vyvolaná tolerancia voči herbicídu, ktorého použitie v Únii nie je povolené, v tomto prípade glufosinátu;

10. pripomína, že ciele udržateľného rozvoja je možné dosiahnuť len vtedy, keď budú dodávateľské reťazce udržateľné a vytvoria sa synergie medzi politikami ( 29 )

11. opakuje svoje znepokojenie nad skutočnosťou, že vysoká závislosť Únie od dovozu krmiva pre zvieratá vo forme sóje spôsobuje odlesňovanie v tretích krajinách ( 30 )

12. vyzýva Komisiu, aby nepovolila dovoz geneticky modifikovanej sóje, pokiaľ nemožno preukázať, že jej pestovanie neprispelo k odlesňovaniu;

13. naliehavo vyzýva Komisiu, aby preskúmala všetky svoje súčasné povolenia pre geneticky modifikovanú sóju so zreteľom na medzinárodné záväzky Únie, a to aj podľa Parížskej dohody, Dohovoru o biologickej diverzite a cieľov udržateľného rozvoja;

14. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.

(1) Ú. v. EÚ L 268, 18.10.2003, s. 1.

(2) Ú. v. EÚ L 55, 28.2.2011, s. 13.

(3) Vedecké stanovisko k posúdeniu geneticky modifikovanej sóje A2704-12 pre obnovenie povolenia podľa nariadenia (ES) č. 1829/2003 (žiadosť EFSA-GMO-RX-009), Vestník EFSA (EFSA Journal), 2019; 17(1):5523, https://efsa.onlinelibrary.wiley.com/doi/epdf/10.2903/j.efsa.2019.5523.

(4) Vo svojom 8. volebnom období Európsky parlament prijal 36 uznesení, v ktorých namietal proti povoľovaniu GMO.

(5) Rozhodnutie Komisie 2008/730/ES z 8. septembra 2008, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú sóju A2704-12 (ACS-GMØØ5-3), sú z nej zložené alebo vyrobené (Ú. v. EÚ L 247, 16.9.2008, s. 50).

(6) Vestník EFSA (EFSA Journal) (2019); 17(1):5523.

(7) Stanovisko Vedeckého panelu pre geneticky modifikované organizmy (GMO) k žiadosti (referencia EFSA-GMO-NL-2005 – 18) o umiestnení na trh sóje A2704-12 tolerantnej voči glufozinátu, na použitie v potravinách a krmivách, dovoz a spracovanie podľa nariadenia (ES) č. 1829/2003, ktorú predložila spoločnosť Bayer CropScience, Vestník EFSA (EFSA Journal) (2007)524, s. 1, https://efsa.onlinelibrary.wiley.com/doi/epdf/10.2903/j.efsa.2007.524.

(8) Pozri napríklad Bonny, S.: Genetically Modified Herbicide-Tolerant Crops, Weeds, and Herbicides: Overview and Impact (Geneticky modifikované plodiny tolerantné voči herbicídom, burina a herbicídy: Prehľad a vplyv), Environmental Management, január 2016, 57(1):31-48, https://www.ncbi.nlm.nih.gov/pubmed/26296738 a Charles M Benbrook, Impacts of genetically engineered crops on pesticide use in the U.S. – the first sixteen years (Vplyv geneticky modifikovaných plodín na používanie pesticídov v USA – prvé šestnásť rokov) Environmental Sciences Europe; zväzok 24, číslo článku: 24 (2012), https://enveurope.springeropen.com/articles/10.1186/2190-4715-24-24.

(9) Vykonávacie nariadenie Komisie (EÚ) 2019/533 z 28. marca 2019 o koordinovanom viacročnom kontrolnom programe Únie na roky 2020, 2021 a 2022 s cieľom zabezpečiť dodržiavanie maximálnych hladín rezíduí pesticídov a posúdiť vystavenie spotrebiteľov rezíduám pesticídov v potravinách rastlinného a živočíšneho pôvodu a na nich (Ú. v. EÚ L 88, 29.3.2019, s. 28).

(10) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(11) https://ec.europa.eu/food/plant/pesticides/eu-pesticides-database/public/?event=activesubstance.detail&language=EN&selectedID=1436

(12) Úrad EFSA napríklad uvádza, že ide o prípad, keď je doplnkovým herbicídom glyfozát: Preskúmanie EFSA existujúcich maximálnych hladín rezíduí v prípade glyfozátu podľa článku 12 nariadenia (ES) č. 396/2005, 2018, s. 12, https://www.efsa.europa.eu/fr/efsajournal/pub/5263.

(13) Príloha G, pripomienky členských štátov http://registerofquestions.efsa.europa.eu/roqFrontend/questionLoader?question=EFSA-Q-2018-00992.

(14) Smernica Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice Rady 90/220/EHS (Ú. v. ES L 106, 17.4.2001, s. 1).

(15) Pripomienka TestbioTech k hodnoteniu EFSA geneticky modifikovanej sóje A2704-12 na jej obnovenie https://www.testbiotech.org/en/content/testbiotech-comment-soybean-a2704-12-renewal.

(16) https://www.ohchr.org/EN/Issues/Environment/ToxicWastes/Pages/ Pesticidesrighttofood.aspx

(17) https://www.un.org/sustainabledevelopment/health/

(18) Oznámenie Komisie z 23. júla 2019 Európskemu parlamentu, Rade, Európskemu hospodárskemu a sociálnemu výboru a Výboru regiónov: Posilnenie opatrení EÚ na ochranu a obnovu svetových lesov (COM(2019)0352), s 1.

(19) Tamže, s. 2.

(20) Pozri cieľ 15.2: https://www.un.org/sustainabledevelopment/biodiversity/.

(21) COM(2019)0352, s. 2.

(22) International Service for the Acquisition of Agri-biotech Applications, Global status of commercialized biotech/GM crops in 2017 (Globálny štatút biotechnologických/GM plodín uvádzaných na trh v roku 2017), ISAAA Brief č. 53, s. 16 a s. 21, http://www.isaaa.org/resources/publications/briefs/53/download/isaaa-brief-53-2017.pdf.

(23) https://www.isaaa.org/gmapprovaldatabase/event/default.asp?EventID=161

(24) Technická správa Európskej komisie 2013 – 063 s názvom Vplyv spotreby EÚ na odlesňovanie: Komplexná analýza vplyvu spotreby EÚ na odlesňovanie (The impact of EU consumption on deforestation: Comprehensive analysis of the impact of EU consumption on deforestation), s. 23 – 24, http://ec.europa.eu/environment/forests/pdf/1.%20Report%20analysis%20of%20impact.pdf: V rokoch 1990 až 2008 Únia doviezla produkty rastlinnej a živočíšnej výroby, ktoré spôsobili celkovo 90 000 km2 odlesňovania. Rastlinná výroba predstavovala 74 000 km2 (82 %), pričom najväčší podiel mali plodiny pestované na olej (52 000 km2). Sójové bôby a sójové výlisky predstavovali 82 % (42 600 km2), čo zodpovedá 47 % celkového odlesňovania súvisiaceho s dovozom Únie.

(25) Tieto údaje sú získané krížením registračnej databázy GM Medzinárodnej služby pre nadobúdanie poľnohospodárskych biotechnológií (https://www.isaaa.org/gmapprovaldatabase/approvedeventsin/default.asp?CountryID=BR&Country=Brazil) a registra GM potravín a krmív EÚ (https://ec.europa.eu/food/plant/gmo/eu_register_en) – k septembru 2019.

(26) https://www.fern.org/news-resources/press-release-87-per-cent-of-europeans-support-new-laws-to-combat-global-deforestation-new-poll-shows-1963/

(27) Napríklad v úvodnom vyhlásení na plenárnej schôdzi Európskeho parlamentu zahrnutom do politických usmernení pre novú Európsku komisiu (Štrasburg, 15. júla 2014) alebo v správe o stave Únie za rok 2016 (Štrasburg, 14. septembra 2016).

(28) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(29) Uznesenie Európskeho parlamentu z 11. septembra 2018 o transparentnom a zodpovednom riadení prírodných zdrojov v rozvojových krajinách: prípad lesov (Prijaté texty, P8_TA(2018)0333), odsek 67.

(30) Tamže.